Sulochana Gadgil

Sulochana Gadgil (Pune, India, 1944ko ekainaren 7a - 2025eko uztailaren 24a) indiar klimatologo eta meteorologoa izan zen Bangaloreko (India) Zientzia Atmosferiko eta Ozeanikoen Zentroan (CAOS).

Montzoiaren kausak eta nekazaritzako estrategia posibleak ikertu ditu, eta fenomeno horiek modelatzen saiatu da. Bere ikerketak agerian utzi du montzoiaren hodei-banden urtaro-azpiko aldaketa, eta frogatu ahal izan du hori planeta mailako sistema hodeitsu baten urtaroko agerpena dela, eta ez-montzoi eskualdetatik ere ikusten dela.

 Gaztaroa eta prestakuntza 
Sulochana Gadgil 1944eko ekainaren 7an jaio zen Punen, Maharashtra estatuan, Indian. Leinu ospetsu batean sortu zen, bere birraitona Tonk estatuko ministroa izan zelarik, lehorte larrietan jendeari laguntzeko ahalegin heroikoengatik ezaguna. Aitona eta aita mediku errespetatuak zituen. Aldi berean, aitona askatasunaren aldeko borrokalaria zen, eta erregimen kolonialaren aurkako borrokako hainbat partaide aktibo hartzen zituen etxean. Bere ama marathi hizkuntza idazlea zen.

Punen egin zituen lehen ikasketak, marathi giroan. Ondoren, ingeles bigarren mailako ikasketekin jarraitu zuen Rishi Valleyn, Andhra Pradesh estatuko barnetegi batean. Punera itzuli zen Fergusson Collegen graduondoko ikasketak egitera, eta bertan natur zientziak ikasten hasi zen, hain zuzen, kimikan, fisikan eta matematikan espezializatu zen. Garai hartan, Madhav Gadgil ikaskidearekin ezkon-hitza eman zuen, eta elkarrekin, karrera zientifikoekin jarraitzea erabaki zuten. Biak Harvardeko bekekin ikasteko onartu zituzten.

 Ikerketak 
1971n Indiara itzuli zen bere senarrarekin, hau ere Harvardeko bekaduna. Indiako Meteorologia Tropikaleko Institutuan lan egin zuen CSIR pool ofizial bi urtez. R. Ananthakrishnan eta Sikka doktorea bezalako zientzialariekin lan egin zuen denbora horretan. Indiako Kharagpur Teknologia Institutuko Ikasketa Teorikoen Zentroan (CTS) kide izateko kontratatu zuten. Senarra CTSn ere errekrutatu zuten, ingurumeneko matematikari. Horren ondorioz, erakunde berri bat sortu zen, Zientzia Atmosferiko eta Ozeanikoen Zentroa (CAOS).

Sulochana Gadgilek montzoiaren nondik norakoak eta zergatiak aztertu zituen, prezipitazioen aldakortasunari aurre egiteko eta ingurumen-fenomenoak eta haien bilakaera modelizatzen saiatzeko nekazaritza-estrategiak barne. Bere ikerketen ondorioz, montzoien hodei-banden urtaro-azpiko aldakuntzaren funtsezko ezaugarri bat aurkitu zen..

Frogatu zuen montzoia ez dela lur-itsaso brisa erraldoi bat, baizik eta planeta mailako sistema hodeitsu baten urtaroko migrazioaren agerpen bat, montzoiak ez diren eskualdetatik ere ikusten dena. Nekazariekin elkarlanean, Indiako hainbat eskualdetako prezipitazioen aldakortasunera egokitutako nekazaritza estrategiak landu ditu.

Madhav Gadgil ingurumen-adituarekin ezkonduta dago, eta alaba bat eta seme bat dituzte.

 Erreferentziak 

 Kanpo estekak 

Kategoria:Harvard Unibertsitateko ikasleak
Kategoria:Emakume meteorologoak
Kategoria:Indiako zientzialariak
Kategoria:Bangaloren hildakoak
Kategoria:Emakume zientzialariak